[pic] | EUROOPAN YHTEISÖJEN KOMISSIO |

Bryssel 8.7.2009

KOM(2009) 286 lopullinen

KOMISSION KERTOMUS EUROOPAN PARLAMENTILLE JA NEUVOSTOLLE

Kolmas vuosikertomus (2008) rahoitusvälineen perustamisesta Kyproksen turkkilaisen yhteisön taloudellisen kehityksen edistämiseksi 27 päivänä helmikuuta 2006 annetun neuvoston asetuksen (EY) N:o 389/2006 mukaisesti toteutetusta yhteisön tuesta

Johdanto

Neuvosto antoi 27. helmikuuta 2006 asetuksen (EY) N:o 389/2006 rahoitusvälineen perustamisesta Kyproksen turkkilaisen yhteisön taloudellisen kehityksen edistämiseksi[1], jäljempänä ’tukiasetus’. Asetuksen mukaiseen tukeen otettiin vuoden 2006 yhteisön talousarviosta 259 miljoonaa euroa.

Kolmas vuosikertomus kattaa ajanjakson 1. tammikuuta – 31. joulukuuta 2008.

Vuonna 2008 aloitettiin YK:n tuella kokonaisratkaisuun tähtäävät neuvottelut Kyproksen molempien yhteisöjen johtajien välillä. Vuoden loppuun mennessä oli käyty 13 neuvottelukierrosta.

Tukea koskeva ohjelmasuunnittelu

Vuoden 2008 talousarviossa ei saatu käyttöön ohjelmasuunnittelua vaativia lisävaroja.

Täytäntöönpanojärjestelyt

Tuen hallinnoinnista on vastuussa Euroopan komissio. Täytäntöönpanojärjestelyjen perusteena oli tukiohjelman ja tuensaajien tapauskohtaisuus. Ohjelmaa toteutetaan EU:n jäsenvaltiossa mutta alueella, joka ei ole kyseisen jäsenvaltion hallituksen tosiasiallisessa määräysvallassa ja jolla ei sovelleta EU:n säännöstöä.

Ohjelman toteuttamiseksi perustettiin vuonna 2006 erityisryhmä, joka koostuu komission virkamiehistä ja sopimussuhteisista toimihenkilöistä. Ryhmä toimii osana laajentumisen pääosastoon kuuluvaa erityisryhmää, joka vastaa Kyproksen turkkilaiseen yhteisöön liittyvistä asioista. Erityisryhmää vahvistettiin entisestään tarkastelujaksolla. Joulukuussa 2008 ryhmässä oli 38 jäsentä: kolme komission virkamiestä, 23 sopimussuhteista toimihenkilöä ja 12 hallintotehtävistä ja logistisista palveluista huolehtivaa yksityisen palveluntarjoajan (Deutsche Gesellschaft für Technische Zusammenarbeit - GTZ) työntekijää.

Erityisryhmä, joka työskentelee Kyproksella pitkäaikaisessa tehtävässä, jatkoi syyskuussa 2006 perustetun ohjelman tukitoimiston käyttämistä. Tukitoimisto sijaitsee Nikosian pohjoisosassa. Tukitoimistossa voidaan järjestää kokouksia ja seminaareja kyproksenturkkilaisten sidosryhmien kanssa. Sieltä on myös mahdollista suoraan valvoa toimeksisaajia. Koska henkilöstöä on lisätty, toimisto muutti väljempiin toimitiloihin kesäkuussa 2008. Toimistopalveluista huolehtii yksityinen toimeksisaaja GTZ kesäkuuhun 2012 asti voimassa olevalla sopimuksella. Kokouksia ja seminaareja voidaan järjestää myös komission Kyproksen-edustuston tiloissa.

Sopimussuhteisia toimihenkilöitä koskeva kolmen vuoden enimmäisaika täyttyi ensimmäistä kertaa vuonna 2008: kolme sopimussuhteista toimihenkilöä joutui lähtemään erityisryhmästä ja heidän tilalleen palkattiin uudet henkilöt.

Täytäntöönpano tarkastelujakson aikana

Yleiskatsaus

Komissio toteuttaa tukiohjelmaa poliittisesti, oikeudellisesti ja diplomaattisesti ainutlaatuisessa tilanteessa. Tarvitaan tapauskohtaisia järjestelyjä, jotta komissio voi toteuttaa ohjelmaa moitteettoman varainhoidon periaatteiden mukaisesti.

EY:n rahoittamissa avustusohjelmissa tehdään yleensä vastaanottajamaan hallituksen kanssa rahoitussopimus, jossa määritellään tuen täytäntöönpanon oikeudelliset puitteet esimerkiksi verotuksen ja työ- ja oleskelulupien osalta. Tälle tukiohjelmalle ei ole tällaista sopimusta. Niinpä komission on pidettävä lähtökohtana sitä, mitä se ymmärtää paikallisesti sovellettavilla säännöillä ja ehdoilla. Ne eivät ole lainvoimaisia ja saattavat muuttua sopimuksen elinkaaren aikana. Rahoitussopimuksen puuttuminen merkitsee sitä, että komissio joutuu ottamaan toimeksiannoista sopiessaan vastuulleen asioita, joista se ei yleensä vastaa. Toimeksisaajat saattavat hinnoitella palvelunsa kalliimmiksi suojatakseen itsensä näiltä epävarmuustekijöiltä.

Poliittisista olosuhteista johtuen voi olla vaikea panna täytäntöön takaisinperintämääräyksiä, jos kyproksenturkkilaisilta toimeksisaajilta pitää periä rahoja takaisin sopimusehtojen rikkomisen vuoksi. Komissio on pyrkinyt vähentämään tätä riskiä tietyin toimenpitein (esim. tehostamalla seurantaa ja tukea, tarkistamalla maksuehtoja).

Komissio on riippuvainen Kyproksen turkkilaisen yhteisön tuesta, jotta ohjelma menestyisi kestävällä tavalla. Kyproksenturkkilaisia asiantuntijoita on mukana laatimassa teknisiä eritelmiä ja toimeksiantoja. Heitä osallistuu myös tarjouskilpailujen arviointilautakuntiin. Sopimusten tekemisen jälkeen kyproksenturkkilaiset tuensaajat toimivat aktiivisesti ohjauskomiteoissa. Pitkän aikavälin kestävyyden varmistamiseksi on kuitenkin tehtävä enemmän.

Jokaiselle hankkeelle määritellään kyproksenturkkilaiset vastapuolet. Kyproksenturkkilaiset ovat vähitellen tutustuneet EY:n menettelyihin ja etenkin tarjouskilpailuihin ja valintamenettelyihin. Tukien vastaanottokyky kasvoi vuoden 2008 aikana.

Tarkastelujaksolla toteutui joitakin toisessa vuosikertomuksessa (2007) kuvatuista riskeistä. Erityisesti näkyi yleisen poliittisen tilanteen vaikutus tuen täytäntöönpanoon.

Kyproksen tasavallan hallitus saattoi helmi- ja maaliskuussa 2008 kahdeksan komission vastaista asiaa ensimmäisen oikeusasteen tuomioistuimen käsiteltäväksi ja esitti kahdeksan väliaikaisten toimenpiteiden pyyntöä, koska se väitti, että ohjelman täytäntöönpanossa käytettyjen hankintailmoitusten sanamuodot saattoivat sisältää muun julkisen vallan kuin Kyproksen tasavallan hallituksen tunnustamisen. Se vaati kaikkien kyseisiin ilmoituksiin perustuvien menettelyjen peruuttamista.

Ensimmäisen oikeusasteen tuomioistuimen presidentti hylkäsi väliaikaisia toimenpiteitä koskevat pyynnöt 8. ja 11. huhtikuuta 2008 tekemillään päätöksillä. Välttääkseen kiistan jatkumisen komissio päätti muuttaa hankintailmoitusten vakiomuotoista tekstiä. Kyproksen tasavallan hallitus veti toukokuussa 2008 pois pääasioita koskevat kanteensa. Oikeuskäsittelyt olivat aiheuttaneet kahden–kolmen kuukauden viivästykset kahdeksaan hankkeeseen liittyvien sopimusten tekemisessä.

Lisäviivytystä aiheuttivat sisäisten menettelyjen päätökseen saattaminen ja tarvittavat neuvottelut Kreditanstalt für Wiederaufbau -pankin (KfW) kanssa sopimuksesta, jolla se tarjoaa pk-yrityksille 9 miljoonaa euroa rahoitusta välillisen keskitetyn hallinnoinnin avulla.

Omistuskysymysten osalta komissio on tyytyväinen Kyproksen tasavallan hallituksen tiedotuksen lisääntymiseen vuoden 2008 jälkipuoliskolla.

Tavoitekohtainen edistyminen

Tukiohjelman yleisenä tavoitteena on helpottaa Kyproksen yhdistymistä tukemalla Kyproksen turkkilaisen yhteisön taloudellista kehitystä painottaen erityisesti saaren taloudellista yhdentymistä, yhteydenpidon parantamista molempien yhteisöjen välillä ja Euroopan unionin kanssa sekä valmistautumista yhteisön säännöstöön.

Ohjelmasta myönnettävällä tuella on viisi ensisijaista tavoitetta. Koko määräraha on 259 miljoonaa euroa, josta 240,15 miljoonaa euroa on tarkoitettu tukiohjelman operatiivista osaa varten. Seuraavassa on esitetty tarkastelujakson keskeiset toimet ja kysymykset:

Tavoite 1: Infrastruktuurin kehittäminen ja uudelleenorganisointi

Toiminnassa keskityttiin tarkastelujaksolla valmistelemaan suunnittelu- ja tarjouspyyntöasiakirjoja tämän painopisteen mukaisesti rahoitettavia suuria urakka- ja hankintaosioita varten. Vesi- ja jätevesialalla suunnittelukonsultti teki odotettua huonompaa työtä. Ohjelmaa toteuttavalta erityisryhmältä vaadittiin paljon, jotta sopimusten täytäntöönpano saatiin takaisin oikeille urille.

Vesi- ja jätevesialalla käynnistettiin joulukuussa 2008 kolmea urakkaa koskevat tarjouskilpailut (mukaan luettuna Nikosian pohjoisosan asbestiputkien vaihtamista koskevan tarjouskilpailun käynnistäminen uudelleen[2]). Suunnitteluvaiheen jälkeen vesi- ja jätevesialan hankkeiden hinta-arviota korotettiin yli 20 miljoonalla eurolla, mikä johtui pääasiassa Kümkoyn/Sirianokhorin suolanpoistolaitosta koskevista muutoksista. Alun perin oli aiottu ryhtyä poistamaan suolaa Morphoun pohjavesialueelta otettavasta murtovedestä, mutta sitten päädyttiinkin suolan poistamiseen merivedestä, jotta pohjavesialue ei entisestään huononisi. Muutos merkitsee huomattavia lisäkustannuksia, mikä voi vaikuttaa muiden suunniteltujen hankkeiden rahoitukseen.

Luonnonsuojelun alalla valmisteltiin koulutusstrategian luonnosta ja valistuskampanjaa sekä ehdotuksia kuuden mahdollisen Natura 2000 -suojelualueen käytöstä. Luonnonsuojelusta järjestettiin kaksi julkista kokousta, joista toinen oli tarkoitettu suurelle yleisölle. Toinen järjestettiin yhdellä kuudesta mahdollisesta Natura 2000 -alueesta[3]. Kyproksenturkkilaiset toteuttivat lisätoimia näiden alueiden suojelemiseksi. Erityisiä suojelutoimenpiteitä sovelletaan nyt neljällä alueella.

Valmistelevia tutkimuksia ja suunnittelua Lefken/Lefkan alueen kunnostamiseksi entisten kaivosten ja malminrikastuslaitosten jäljiltä jatkettiin. Toimilla pyritään etsimään vanhoille kaivosalueille ratkaisuja, joilla minimoidaan ympäristö- ja terveyshaitat. Alueilla tehtiin laajoja tutkimuksia vuoden 2008 aikana.

Kiinteän jätteen alalla komissio allekirjoitti sopimuksen useiden jätteenkäsittelylaitosten rakentamista ja kunnostamista koskevien tutkimusten, tarkkojen suunnitelmien ja tarjouskilpailuasiakirjojen valmistelemisesta kiinteän jätteen hyväksytyn käsittelysuunnitelman mukaisesti. Pääasiassa keskityttiin tarkkoihin tutkimuksiin ja suunniteltujen laitosten sijoituspaikkojen ja tekniikoiden valintaan. Myös kiinteiden jätteiden alalla vuoden 2006 kustannusarviot osoittautuivat hiukan riittämättömiksi. Kaikkien nykyisten kaatopaikkojen kunnostaminen ei ole mahdollista tämän ohjelman avulla.

Energia-alalla järjestettiin tarjouskilpailut kolmesta tehtävästä: sähkömittareiden toimittaminen, mittareiden kalibrointi- ja testausjärjestelmä ja loisenergian mittausohjelma. Ensimmäinen tarjouskilpailu ei tuottanut tulosta. Toinen tarjouskilpailu vuoden lopussa kuitenkin onnistui. Kilpailuttamalla saatiin säästöä, jonka ansiosta vuonna 2009 voidaan hankkia lisää mittareita. Komission avuksi on palkattu tekninen asiantuntijaryhmä valvomaan hankkeen toteutusta, tukemaan kyproksenturkkilaista sähkölaitosta alan hallinnoinnissa ja suunnittelemaan monitariffijärjestelmiä. Sähköverkon reaaliaikaisen valvonnan mahdollistavan SCADA-järjestelmän hankkimiseksi valmisteltiin tarjouskilpailu. Järjestelmän on oltava yhteensopiva hallituksen hallinnassa olevilla alueilla käytettävän SCADA-järjestelmän kanssa. Uusiutuvan energian alalla valmisteltiin tarjouskilpailua koeluontoisesta aurinkoenergialaitoksesta, jolla voitaisiin tuottaa yksi megawatti sähköä.

Tarjouskilpailu keskeisintä televiestintähanketta varten oli vielä kesken tarkastelujakson päättyessä. Hankkeessa on tarkoitus nykyaikaistaa ja korvata nykyistä verkkoa nykyaikaisella, internetpohjaisella runkoverkon infrastruktuurilla. Teknisestä avusta tehtiin sopimus, jotta kyproksenturkkilainen edunsaaja saa apua alan hallinnoinnissa EU:n normien ja parhaiden kansainvälisten käytäntöjen mukaisesti ja kattavan koulutuksen järjestämiseksi järjestelmämuutosta silmällä pitäen.

Tieliikenneturvallisuutta käsittelevän komitean rakenteellinen tarkastus saatettiin päätökseen heinäkuussa 2008. Sen tuloksena esitettiin erilaisia vaihtoehtoja, miten komitean rakennetta voitaisiin muuttaa, jotta sillä olisi paremmat valmiudet ratkaista ongelmia lähentymisessä EU:n tieliikenneturvallisuutta koskeviin normeihin. Useista hankinnoista käynnistettiin tarjouskilpailut. Hankinnat liittyvät onnettomuuksien ilmoitusjärjestelmään sekä ajoneuvojen katsastusten ja ajotutkintojen, liikenteen hallinnan ja päätieverkon parantamiseen.

Tavoite 2: Sosiaalisen ja taloudellisen kehityksen edistäminen

Maaseudun kehittämisen tukiryhmä perustettiin kesäkuussa 2006, neljä kuukautta myöhässä johtuen kilpailussa hävinneen tarjoajan komissiota vastaan käynnistämistä oikeustoimista. Tukiryhmän päätehtävä oli auttaa maaseudun kehittämissuunnitelman laatimisessa ja prioriteettien määrittelyssä maataloustuotannon parantamiseen tarkoitettua viiden miljoonan euron avustusta varten. Ensivaiheen avustussopimuksia allekirjoitettiin 26. Sopimusten arvo on yli puoli miljoonaa euroa, ja niillä on tarkoitus parantaa lammas- ja vuohitilojen hygieniaa. Lisäksi käynnistettiin viiden miljoonan euron avustusjärjestelmä, jolla pyritään parantamaan maalaiskylien elinoloja. Tukiryhmä auttoi avun hakijoita mittavasti. Ohjelmalle on perustettu hallintoyksikkö, joka auttaa komissiota avustushakemusten arvioinnissa. Se myös auttaa valittuja tuensaajia hankkeiden toteutuksessa. Sopimuksia on myös tehty teknisen avun ryhmien kanssa viljelykasvi- ja kotieläintuotannon aloilla. Ryhmien on tarkoitus kehittää maatalouden neuvontapalveluja ja parantaa eläinlääkintäpalvelujen kattavuutta.

Vuonna 2008 julkaistiin kaksi kouluja koskevaa ehdotuspyyntöä. Ensimmäisen pyynnön perusteella tukea myönnettiin 13 koululle. Komissaari Figel’ vieraili yhdessä näistä kouluista joulukuussa 2008. Kolme koulua vieraili osana hanketta ystävyyskouluissaan Unkarissa, Suomessa ja Saksassa. Perus- ja keskiasteen koulutuksessa on tekeillä uudistus, jota varten annettiin teknistä apua. Yhteistyötä Euroopan koulutussäätiön kanssa jatkettiin, ja se johti koulutuksen kehittämisfoorumin perustamiseen syyskuussa 2008.

Elinikäisen oppimisen, sosiaalisen osallisuuden ja aktiivisten työmarkkinoiden tukemiseksi julkaistiin kaksi ehdotuspyyntöä, joissa jaettiin 11 avustusta. Kaupunki- ja paikallisinfrastruktuurin parantamista hallinnoidaan yhteistyössä YK:n kehitysohjelman (UNDP) kanssa. Muurin jakamassa Nikosiassa sijaitsevan Bedestan-rakennuksen restaurointityötä jatkettiin. Paikallisinfrastruktuurihankkeet kahdessa kylässä (Kalevaç/Kalyvakia ja Hisarköy/Kampyli) saatettiin päätökseen. Muurin ympäröimässä Famagustan kaupungissa on edistytty hyvin Desdemonan alueen restauroinnin valmistelussa.

Mikro- ja pienyritysten lainaohjelmassa keskityttiin neuvotteluihin yhdeksän miljoonan euron sopimuksesta KfW-pankin kanssa, kun tarkastuksessa oli vahvistunut, että pankilla on valmiudet toteuttaa toimia välillisen keskitetyn hallinnoinnin menettelyllä. Kestävän talouskehityksen toimiin kuului kyproksenturkkilaisten pk-yritysten kilpailukykyä parantavan 800 000 euron avustusjärjestelmän valmistelu, käyttöönotto ja arviointi. Järjestelmällä pyritään ensisijaisesti auttamaan pk-yrityksiä valmistautumaan yhteisön säännöstön täytäntöönpanoon, jos saari yhdistyy.

Yksityissektorin kehittämistä tukevaa hanketta toteutetaan yhdessä UNDP:n kanssa. Kyproksenturkkilaisten pienyritysten auttamiseen sähköisen kaupankäynnin kehittämisessä perustettiin noin 600 000 euron avustusjärjestelmä, ja apua päätettiin myöntää 29 yritykselle.

Tavoite 3: Sovittelu, luottamusta lisäävät toimenpiteet ja tuki kansalaisyhteiskunnalle

1. Sovittelu, luottamusta lisäävät toimenpiteet ja tuki kansalaisyhteiskunnalle : Toiminnan pääkohde oli kansalaisyhteiskunnan organisaatioiden lujittaminen. Kahden miljoonan euron suuruinen ensimmäinen kansalaisyhteiskunnan tukijärjestelmä Cypriot Civil Society in Action I arvioitiin, ja siihen valittiin 15 hanketta. Toinen kansalaisyhteiskunnan tukijärjestelmä Cypriot Civil Society in Action II käynnistettiin. Siihen varattiin 2,5 miljoonan euron määräraha. Siihen saatuja ehdotuksia vasta arvioitiin joulukuussa 2008. Hakijat saivat opastusta ja tukea kansalaisyhteiskunnan tukiryhmältä (teknisen avun ryhmä). Se toteutti tiedotuskampanjan kansalaisyhteiskunnan roolista ja kansalaisaktiivisuuden merkityksestä. Komissaari Spindla osallistui kampanjan avajaisiin. Osana tätä hanketta EU myönsi 1,5 miljoonaa euroa katoamisia tutkivalle komitealle.

2. Miinanraivaus : Neljän miljoonan euron sopimuksella oli tarkoitus saada raivattua 20 saaren 26 miinakentästä. Vielä tarvitaan viisi miljoonaa euroa, jotta puskurivyöhyke saadaan täysin raivattua miinoista vuoden 2010 loppuun mennessä.

3. Historianopetushanke: Euroopan neuvosto viivytti historianopetushanketta koskevan miljoonan euron sopimuksen allekirjoittamista Kyproksen tasavallan viranomaisten ilmaiseman huolen vuoksi. Sittemmin hanke peruttiin, koska siitä oli tullut tarpeeton alan kehityksen vuoksi.

4. Politiikantutkimuksen akatemia : Tällä Euroopan neuvoston toteuttamalla hankkeella pyritään kehittämään nuorten kyproslaisten johtajien yhteisymmärrystä keskeisistä asioista, jotka liittyvät saaren tulevaisuuteen yhdentyneessä Euroopassa. Saaren kummankin yhteisön nuorista johtajista muodostettu ryhmä osallistui kahteen seminaariin.

Tavoite 4: Kyproksen turkkilaisen yhteisön lähentäminen Euroopan unioniin

Apurahaohjelmaa jatkettiin lukuvuonna 2008–2009. Siitä myönnettiin 122 apurahaa, kun niitä oli edellisvuonna myönnetty vain 30. Kyproksenturkkilaisia on opiskelemassa Yhdistyneessä kuningaskunnassa, Alankomaissa, Ranskassa, Suomessa, Belgiassa, Saksassa, Italiassa, Espanjassa, Virossa ja Unkarissa. Syyskuussa käynnistettiin kolmas hakukierros (lukuvuodeksi 2009–2010), ja ensimmäiset tiedotustilaisuudet syksyllä keräsivät kiinnostuneita kyproksenturkkilaisia opiskelijoita aiempaa enemmän.

Nuorisovaihdon ja henkilötason yhteyksien edistämisen avustusjärjestelmässä julkaistiin ensimmäinen ehdotuspyyntö, jossa on tarkoitus jakaa 1,5 miljoonaa euroa avustuksia. Tavoitteena on parantaa kyproksenturkkilaisten käsitystä eurooppalaisista arvoista, kokemuksista ja monikulttuurisista perinteistä. Ehdotuspyynnön perusteella hyväksyttiin vain seitsemän hanke-ehdotusta. Hylättyjen ehdotusten suuri määrä osoittaa, että hankkeita on vaikea suunnitella siten, että ne vastaisivat tämän toimen yleisiä tavoitteita.

Nikosian pohjoisosaan perustettavan tiedotuspisteen ylläpitäjän valinta viivästyi, koska hankkeeseen oli vaikea löytää sopivia asiantuntijoita.

Tavoite 5: Toimet, joilla valmistellaan yhteisön säännöstön käyttöönottoa ja täytäntöönpanoa Kyproksen turkkilaisessa yhteisössä

Tätä tavoitetta toteutetaan pääasiassa teknisen avun tiedonvaihtotoimiston (TAIEX) kautta. TAIEX järjesti vuonna 2008 työpajoja tai seminaareja 466 asiantuntijalle EU:n jäsenvaltioista. Tuki keskitettiin pääasiassa yhteisön säännöstön soveltamista tulevaisuudessa koskevan ohjelman valmisteluun. Ohjelmalla pyritään antamaan puitteet, joiden mukaan yksilöidään ja priorisoidaan tietyt yhteisön säännöstön alat ja tuki kohdistetaan näille aloille saaren yhdistymiseen valmistautumiseksi. Kohdealoja on 12.

OECD:hen liittyvä rahanpesunvastainen toimintaryhmä (FATF) on ollut huolissaan Kyproksen pohjoisosan alttiudesta rahanpesulle ja terrorismin rahoittamiselle , joten TAIEX tarjosi kansainvälisiin normeihin ja niiden soveltamiseen liittyvää apua. FATF antoi tämän ansiosta lokakuussa 2008 julkilausuman, jossa se totesi rahanpesun riskin vähentyneen huomattavasti. Komissio on lupautunut jatkamaan toimia FATF:n puolesta ja tarkkailemaan tilanteen kehitystä.

Ympäristöalalla on annettu apua kuuden erityissuojelualueen kartoittamiseen ja määrittelemiseen, vesistrategian laatimiseen sekä kaikkien porakaivojen ja muiden kaivojen luetteloimiseen.

Maatalouspolitiikassa jatkettiin uudistuksia koskevaan strategia-asiakirjaan liittyvää työtä tekemällä taloudellinen analyysi keskeisistä maatalouden aloista (maitotuotteet, vilja, peruna ja sitrushedelmät) sekä tekemällä konkreettisia muutosehdotuksia politiikkaan.

Ympäristöalalla valmiuksien kehittämishankkeessa keskityttiin pääasiassa ilmanlaadun valvonnan kehittämiseen ja laadunvarmistusjärjestelmiin. Tarvittavat välineet ja tekniset vaatimukset määriteltiin ja tarjouskilpailumenettely käynnistettiin.

Tilastoinnin parantamiseen on myös keskitetty tukea.

Kasvinterveysasiantuntijoita palkattiin valvomaan vihreän linjan yli käytävää perunakauppaa, joka kolminkertaistui vuodesta 2007 vuoteen 2008, jolloin sen arvo ylitti kaksi miljoonaa euroa. Asiantuntijat auttoivat alkuun myös kala- ja sitrushedelmäkauppaa.

Kohdentamaton tekninen apu ja korvaavat hankkeet

Tätä rahoitusvälinettä ei käytetty tarkastelujaksolla.

Rahoitustuki tukiasetuksen 4 artiklan 3 kohdassa tarkoitettuja hallintomenoja varten

Kaikkiaan 18,85 miljoonaa euroa (eli 7,2 prosenttia määrärahoista) oli varattu komission auttamiseen tukiohjelman täytäntöönpanossa. Määrällä katetaan täytäntöönpanoon osallistuvan henkilöstön kulut sekä ohjelman tukitoimistoon liittyvät kulut.

Rahoituksen täytäntöönpano (hankintasopimusten tekeminen ja maksujen suorittaminen)

Sopimusten tekeminen

Tarkastelujakson aikana sopimuksia tehtiin 37 miljoonan euron arvosta. Tästä määrästä tehtiin tukiohjelman operatiivista osaa koskevia sopimuksia noin 31 miljoonan euron arvosta ja tukiasetuksen 4 artiklan 3 kohdassa tarkoitettuja tukitoimia koskevia sopimuksia noin 5 miljoonan euron arvosta.

Vuoden 2008 loppuun mennessä oli sopimuksia tehty kaikkiaan lähes 70 miljoonan euron arvosta (27 prosenttia). Tästä määrästä noin 63 miljoonaa euroa oli käytetty operatiivista osaa koskeviin sopimuksiin.

Maksut

Komissio maksoi tarkastelujakson aikana noin 13 miljoonaa euroa.

Komissio oli maksanut ohjelmasta vuoden 2008 loppuun mennessä yhteensä noin 26 miljoonaa euroa (10 prosenttia).

Seuranta

Tarkastelujaksolla järjestettiin kolme välitarkistusmekanismiin liittyvää kokousta. Näissä kokouksissa voidaan edunsaajien kanssa keskustella yksityiskohtaisesti ohjelman toteutukseen liittyvistä kysymyksistä.

Tarkastukset

Laajentumisasioiden pääosaston sisäisen tarkastuksen yksikkö teki vuonna 2008 sisäisen tarkastuksen. Sen suositukset koskivat pääasiassa moitteettoman varainhoidon varmistamista Kyproksen pohjoisosan erityisissä oikeudellisissa olosuhteissa.

Tiedottaminen, julkisuus ja näkyvyys

Ohjelmaan liittyvistä aiheista julkaistiin tarkastelujakson aikana 33 lehdistötiedotetta. Yleisötilaisuuksia järjestettiin 23. Erityisryhmä ja komission edustusto hyödynsivät useita tilaisuuksia parantaa ohjelman näkyvyyttä muun muassa Kyproksen pohjoisosaan tehtyjen komissaarivierailujen yhteydessä. Tiedotusvälineitä käytettiin tiedotuskampanjoihin lähinnä avustusjärjestelmistä, kuten apurahaohjelmasta. Näkyvyyttä lisäsi myös yhteistyö komission Kyproksen-edustuston kanssa lehdistötiedotteiden jakelussa, tiedotusvälineiden haastatteluissa ja muissa toimissa. Kyproksen turkkilainen yhteisö on oppinut tarkastelujakson aikana tuntemaan ohjelmaa huomattavasti paremmin.

Kyproksen tasavallan hallituksen kanssa käydyt neuvottelut

Kyproksen tasavallan hallituksen edustajien kanssa järjestettiin kokouksia erityisesti silloin, kun komission ylempiä virkamiehiä vieraili saarella. Tällaisia vierailuja oli tarkastelujaksolla kahdeksan. Myös linjaministeriöiden kanssa pidettiin työkokouksia erityisesti ympäristöasioiden, energian ja televiestinnän alalla. Niissä pyrittiin ottamaan tarvittaessa huomioon koko saarta koskevat suunnittelunäkökohdat tukiasetuksen johdanto-osan 8 kappaleen mukaisesti.

Omistusoikeuksien vahvistamista edellyttävien hankkeiden valmistelu lisääntyi huomattavasti vuonna 2008. Tätä varten komissio pyysi Kyproksen tasavallan hallituksen tukea yksityisten maanomistajien nimien vahvistamiseksi. Näiden nimien hankkiminen on vasta ensimmäinen askel, jonka jälkeen komission on pyydettävä maanomistajien suostumusta ja saatava se, ennen kuin työsopimukset voidaan allekirjoittaa.

Päätelmät

Tarkastelujaksolla toiminnassa keskityttiin seuraaviin toimintoihin:

5. Täytäntöönpano: Tarjousasiakirjojen valmistelu ja tarkistus, avustusjärjestelmien ehdotuspyynnöt, urakka- ja palvelusopimusten kilpailuttaminen ja tekeminen sekä allekirjoitettujen sopimusten täytäntöönpanon valvonta.

6. Erityisryhmän lujittaminen : Sopimusten tekemisen ja ohjelman täytäntöönpanon helpottamiseksi palkattiin 10 henkilöä lisää.

Joitakin jo aiemmissa kertomuksissa mainittuja haasteita on edelleen. Tarkastelujakson aikana tukiohjelman täytäntöönpanoon vaikuttivat muun muassa seuraavat seikat:

7. Yhteistyö Kyproksen turkkilaisen ja kreikkalaisen yhteisön välillä on ratkaisevaa ohjelman onnistumiselle. Yhteistyön paraneminen vuonna 2008 helpotti ohjelman täytäntöönpanoa.

8. Tuensaajayhteisön kyky hyödyntää tukea on heikko : Kyproksen turkkilaisyhteisö on pieni eikä sillä ole riittäviä rakenteita suurien tukimäärien vastaanottamiseen lyhyessä ajassa. Vuoden 2008 aikana tapahtui merkittävää edistystä.

9. Oikeustoimet (jotka sittemmin peruttiin) hidastivat tiettyjen hankkeiden toteuttamista kahdella–kolmella kuukaudella.

10. Omistusoikeusasioihin liittyvät viivytykset : Omistajat on saatava vahvistettua ja heiltä on saatava hyväksyntä tiukassa täytäntöönpanoaikataulussa. Tämän asian merkitys korostuu sopimusten tekemistä koskevan vuoden 2009 määräajan lähestyessä.

11. Varojen puute : Teknisten asiakirjojen valmistuttua ja hankkeiden muutosten myötä varoja on selvästi liian vähän. Saattaa olla, että yhtä tai useampaa suunnitelluista hankkeista ei voida rahoittaa tällä hetkellä käytettävissä olevilla määrärahoilla.

[1] EUVL L 65, 7.3.2006, s. 5.

[2] Ensimmäinen urakkasopimus allekirjoitettiin helmikuussa 2009.

[3] Muita viittä aluetta koskevia kokouksia järjestettiin vuoden 2009 alkupuoliskolla.